ལན།ཁྱེད་ཀྱིས་གོང་དུ་སྒ་སྟོན་ཤན་འབྱེད་ལ་ཁུངས་བཅོལ་ཏེ་འདུལ་བ་སྟོད་ལུགས་ཞེས་པ་དེ་ཁྲི་སྲོང་གི་གོང་དུ་སྟག་གཟིག་ནས་བོད་དུ་དར་བ་དང་དེ་ཕྱིས་ཁྲི་སྲོང་གི་སྐབས་ནུབ་པར་བསྡོམས་ཚིག་བརྒྱབ་པ་དེ་ནི་སྔ་དྲགས་པ་དང་གོལ་སོང་བའི་བསྡོམས་ཚིག་ཅིག་ཏུ་འཁུམ།སྒ་སྟོན་གྱི་ཤན་འབྱེད་ལ་ལེགས་པར་གཞིགས་ན་དེ་འདྲ་ལར་ནས་མ་གསུངས་ཏེ།སྒ་སྟོན་ཤན་འབྱེད་ལས་སྟག་གཟིག་ནས་འདུལ་བ་སྟོད་ལུགས་བྱུང་བར་གསལ་བ་དེ་ནི།ཁྲི་སྲོང་གི་གོང་དུ་བྱུང་བར་བཤད་པ་མ་ཡིན་པར་གསལ་ཏེ།དེ་ཉིད་ལས།ཉི་ཟླ་འཆར་ནུབ་རེ་མོར་འབྱུང་བ་བཞིན།ཁྲི་སྲོང་ལྡེ་བཙན་སྐུ་རིང་བོན་ནུབ་ལ།ཡར་ལུང་འཕན་ཐང་གཡུང་དྲུང་ཁྲི་སྐོས་ལས།བཀའ་བ་རྣམ་ཁྲི་རྒྱལ་ཁྲི་བཙན་དཔལ་དང་།མཐའ་བཞིའི་བོན་པོ་ཨུ་ཡང་གསུམ་པོ་ནི།འཕན་ཡུལ་བོན་སྡེ་རྟ་དྲེའུ་དྲུག་གི་ཁལ།སྟག་ཟིག་ཡུལ་བྲོས་ལ་བསྒྲག་མི་ལྔས་འབྲེང་།དགུང་ལོ་སོ་བརྒྱད་བཀའ་སྤྱད་མི་གསུམ་ཕྱི་མར་འཁོར།འཚེ་བོན་དོན་གྲུབ་རྣོ་བོན་སྣང་ལྡན་དང་།སྔགས་བོན་མངའ་བསྙེམས་དག་དང་གསུམ་པོ་ནི།མ་བསྒྲག་ཡུལ་ནས་འདུལ་བའི་བཀའ་བཟུང་བས།ལ་སྟོད་འདུལ་བའི་གནས་སྡེ་སུམ་ཅུར་གྱེས།ཞེས་གསུངས་པའི་ལུང་ཚིག་འདི་ཡིས་སྟག་ཟིག་ཡུལ་ནས་འདུལ་བ་སྟོད་ལུགས་བྱུང་ཞེས་པ་དེ།ཁྲི་སྲོང་གིས་བོན་ནུབ་སྐབས་བོན་པོ་གསུམ་གྱིས་འདུལ་བའི་བོན་སྡེ་རྟ་དང་དྲེའུ་ལ་བཀལ་ནས་སྟག་གཟིག་ཡུལ་དུ་བྲོས་པ་དང་།དེ་དག་ལོ་སུམ་ཅུ་སོ་བརྒྱད་རྗེས་སུ་ཕྱིར་ལོག་སྟེ་ལ་སྟོད་དུ་འདུལ་བསྟན་སྤེལ་བ་དང་།འདུལ་བའི་སྡེ་ཡང་སུམ་ཅུར་གྱེས་པར་གསལ་འདུག་མོད།འདུལ་བསྟན་དེ་ཉིད་ལ་སྟོད་དུ་དར་བའི་སྐབས་སུ་ས་མིང་བོན་ལ་བཏགས་ཏེ་སྟོད་ལུགས་ཅེས་ཟེར་བ་ཡིན།ཁྱེད་ཀྱིས་ལེགས་པར་གཟིགས་དང་སྟོད་ལུགས་སྟག་གཟིག་ཡུལ་ནས་དར་ཚུལ་དེ་ལྟར་ཡིན་པ་ལས།ཁྲི་སྲོང་གི་གོང་དུ་ཡིན་པའི་གསལ་ཁ་ཅི་ཡང་མེད།སྟོད་ལུགས་ཀྱི་སྐོར་ད་སྐབས་མཇལ་ཡུལ་ཡོད་པའི་དཔེ་ཆ་རྙིང་ཤོས་དེ་སྒ་སྟོན་གྱི་ཤན་འབྱེད་དེ་མ་ཡིན་ཏེ།དེའི་ཁུངས་སྲིད་པ་རྒྱུད་ཀྱི་ཁ་བྱང་ལས།བར་དེར་འཚོ་བོན་དོན་གྲུབ་དང་།རྣོ་བོན་ཁྱེའུ་ཚེ་སྣང་ལྡན་དང་།གཤེན་ལྷ་གཉེན་གསུམ་གྱིས་གཤེན་གྱི་འདུལ་བ་མཛད་ཁྲིམས་ལ་སོགས་པ།ཤོག་དྲིལ་བམ་པོ་གསུམ་ཁྱེར་ནས།སྟག་ཟིག་ཡུལ་ནས་ཁྱེར་ནས་གཏེར་དུ་མ་ཚུད།ཞེས་གསུངས་པའི་ལུང་འདི་ཡིན་པར་གསལ་པོར་མཐོང་ཐུབ།ཁྲི་སྲོང་གི་གོང་དུ་འདུལ་བ་སྟོད་ལུགས་ཞེས་པ་ཞིག་གལ་སྲིད་དར་ཡོད་ན།དེ་ནི་བོན་རྒྱལ་བཞིའི་སྐབས་བོད་དབུས་སུ་དར་ཞིང་ཁྲི་སྲོང་གི་སྐབས་སུ་ནུབ་པའི་འདུལ་བསྟན་དེ་ལས་གཞན་འགྲོ་ས་མེད།དེ་ནི་ཁྱེད་ཀྱིས་གསུངས་པ་ལྟར་དེ་སྔོན་བོད་ན་མེད་པ་ཞིག་གསར་དུ་སྟག་གཟིག་ཡུལ་ནས་དར་ཡོང་བ་ཞིག་མ་ཡིན་པར་སེམས་ཏེ།ལེགས་བཤད་མཛོད་ལས།གྲི་གུམ་གྱི་རིང་རྒྱུ་བོན་འགའ་ཞིག་ལས་རྒྱུ་འབྲས་ཀྱི་བོན་ཡོ་ནུབ་ཀྱང་།འདུལ་བའི་རྒྱུད་འཛིན་པའི་བླ་མ་ཚེའི་གྲུབ་པ་བརྙེས་པ་དག་ཡུལ་མཐའ་དབུས་གང་རུང་ལ་བཞུགས་པ་རྣམས་ཀྱིས་འདུལ་བའི་རྒྱུད་འཛིན་ནས་ཡོད་པ་དེ་དག་ཁྲི་སྲོང་གི་སྐབས་སུ་ནུབ་པར་མངོན་ནོ།།ཞེས་གསུངས་པ་ལ་བརྟག་ན་བོན་རྒྱལ་བཞིའི་སྐབས་སུ་དར་བའི་འདུལ་བསྟན་དེ་ཉིད་སྔར་གྲི་གུམ་གྱིས་བོན་གཤེན་མང་པོ་མཐའ་རུ་སྤྱུགས་པ་དག་གི་ནང་ཡོད་པའི་དྲང་སྲོང་པ་དག་གིས་འདུལ་བའི་རྒྱུད་འཛིན་ནས་གནས་པ་དེ་ཕྱིས་སུ་བོན་རྒྱལ་བཞིའི་སྐབས་སུ་བོད་དབུས་སུ་དར་བ་དང་།དེ་ཉིད་ཕྱིས་ཁྲི་སྲོང་གི་སྐབས་སུ་ནུབ་པ་ཡིན་པར་གསལ་པོར་གསུངས་འདུག་མོད།དེས་ན་བོན་རྒྱལ་བཞིའི་སྐབས་སུ་སྟག་ཟིག་ཡུལ་ནས་འདུལ་བ་སྟོད་ལུགས་ཟེར་བ་ཞིག་དར་མེད་པ་ང་ཚོས་ཐག་གཅོད་པ་ཆོག་པ་ཞིག་ཅི་ལ་མིན།